  Анжелика Тихонова корреспондент Ижкарысь М. Т. Калашников нимо техникая кун университетлэн Воткаысь филиалаз дышетскись Елена Виссарионова механизмъёслэн но машинаослэн теоризыя студентъёслэн огъяросси олимпиадаязы нырысетӥ инты басьтӥз. Со сярысь Удмуртиысь дышетонъя но тодосъя министерстволэн пресс-службаез ивортэ. Туэ олимпиада пыӵал тӥрлык кылдытӥсь Михаил Калашников вордскем дырысен 100 ар тырмонлы сӥземын вал. Вожвылъяськонэ укмыс росси вузъёсысь студентъёслэн командаоссы пыриськизы. Соос пӧлын Москваысь Н. Э. Бауман нимо техникая кун университет, Казаньысь А. Н. Туполев нимо эскеронъя техникая йӧскалык университет, Самараысь академик С. П. Королёв нимо эскеронъя йӧскалык университет, Москваысь политехникая университет, Чувашиысь И. Н. Ульянов нимо кун университет но мукетъёсыз вал. Студентъёс механизмъёслэн но машинаослэн теоризылэн вань люкетъёсызъя укмыс тужгес секыт конкурс ужъёсты быдэстӥзы. Соослы йылпумъянъёсъя жюри ёзчиос вормисьёсты шараязы. Олимпиадаын, кудаз арысь аре обороная, авиацияя но транспортъя вылӥ дышетсконниослэн ыстэм муртъёссы пырисько, нырысьсэ нылмурт вормиз Елена Виссарионова олимпиадаын ас чотаз но, командаен но вормиз. 2020-тӥ арын нылаш механизмъёслэн но машинаослэн теоризыя дунневыл олимпиадае пыриськоз, со Ижкарысь Калашников нимо техникая кун университетын ортчоз. Тегъёс: Дышетон ИжГТУ Олимпиада студентъёс Удмуртия Вотка  